R o z h o d n u t i e
Rady colnej únie Slovenskej republiky a Českej republiky
č. 24 zo dňa 2. novembra 2001

	Rada colnej únie Slovenskej republiky a Českej republiky  na svojom 19. riadnom zasadnutí v zmysle článku 30, odsek 3  Zmluvy medzi Slovenskou republikou a Českou republikou o vytvorení colnej únie a článku 2 Štatútu Rady colnej únie zvolila                    Doc. Ing. Ľubomíra Haracha, CSc., ministra hospodárstva Slovenskej republiky, za predsedu Rady colnej únie na 19. funkčné obdobie.

Rada colnej únie  Slovenskej republiky a Českej republiky

A/   b e r i e   n a    v e d o m i e

1.	Kontrolu plnenia úloh zo zasadnutí Rady colnej únie 

       2.  Výsledky    rokovania    Výboru     pre     koordináciu     hospodárskej     politiky                                
             v poľnohospodárstve   a informáciu   slovenskej strany  o príprave na zavedenie   
             ochranných   opatrení  na vybrané   komodity   s tým, že táto problematika bude  
             prerokovaná vo  Výbore   a bude sa  postupovať podľa čl. 22 Zmluvy medzi SR  
             a ČR o vytvorení colnej únie

3.   Návrh   colných   sadzobníkov   Slovenskej republiky a Českej republiky na rok  
      2002 s pripomienkami, ktoré vyplynuli z rokovania Rady

 4.   Správu     o   súčasnom   vývoji  vzájomného    obchodu     medzi   Slovenskou    
       republikou   a    Českou   republikou     (plnenie úloh  vyplývajúcich  z prílohy   
       k bodu G/1   rozhodnutia Rady colnej únie č. 19 zo  dňa 8. novembra 1999)

 5.   Materiál   „Podmienky    ovplyvňujúce   výmenu    tovaru   medzi   SR   a    ČR  
       a predpoklady  pre efektívnejšie využitie výhod, ktoré poskytuje colná únia SR
       a ČR“

6.  Dojednávanie    dohôd     o voľnom    obchode   v roku     2002,   spoločné pre       
     Slovenskú republiku a Českú republiku

7.	Ústnu informáciu o príprave  Dohody  medzi vládou SR a ČR, ktorou sa menia     
niektoré ustanovenia Protokolu týkajúceho sa definície pojmu „pôvodné výrobky“ a metód administratívnej spolupráce – zmena preferenčných pravidiel pôvodu tovaru

8.	Ústnu informáciu o začatí zisťovania dovozu plechov zo SR do ČR

B/    k o n š t a t u j e,

       že čerpanie rozpočtu Stáleho sekretariátu Rady colnej únie v roku 2001 sa realizuje
	     v súlade s prijatými zásadami 

C/    s c h v a ľ u j e

	      rozpočet   Stáleho sekretariátu Rady colnej únie na rok 2002 v celkovom objeme
        16 800 tis. Sk

D/   o d p o r ú č a

1.	vláde Slovenskej republiky a vláde Českej republiky

postupovať pri liberalizácii dovozu vybraných podpoložiek civilnej leteckej techniky v zmysle záverov zo zasadnutia Rady colnej únie a spoločne konzultovať toto dočasné opatrenie v EK;         

        2.   ministrovi pôdohospodárstva SR  a  ministrovi poľnohospodárstva ČR 

a)  pri ďalších   rokovaniach   o liberalizácii   obchodu   s poľnohospodárskymi    
a potravinárskymi výrobkami s tretími krajinami postupovať koordinovane podľa zásad dohodnutých vo Výbore pre koordináciu hospodárskej politiky v poľnohospodárstve,

       b)  uskutočniť zasadnutie Výboru    pre   koordináciu    hospodárskej     politiky  
            v poľnohospodárstve  k   problematike     ochranných   opatrení   v   termíne         
            do 15. 11. 2001,

c)	v spolupráci s ministerkou  financií SR a  ministrom financií ČR  doriešiť       
      vo Výbore  pre  koordináciu hospodárskej politiky  v  poľnohospodárstve
                    colnú kvótu na víno v balení nad 2  l  na rok 2002;

        3.  ministerke financií SR a ministrovi financií ČR

predložiť vláde  Slovenskej republiky a vláde Českej republiky colné sadzobníky na rok 2002 na schválenie v zmysle záverov zo zasadnutia Rady colnej únie;

								                    
4.	ministrom – členom Rady colnej únie

v rozsahu pôsobnosti svojich rezortov i naďalej pokračovať v realizovaní aktivít, ktoré prispejú k zlepšeniu vzájomného obchodu, v zmysle námetov uvedených v prílohe k bodu G/1 rozhodnutia Rady colnej únie č. 19 zo dňa          8. novembra 1999. Zvýšenú pozornosť venovať najmä oblasti legislatívy v rámci prístupového procesu SR a ČR do Európskej únie, ako aj spolupráci pri výrobe a umiestňovaní kooperovaných výrobkov na trhoch tretích krajín.

E/   u k l a d á

1.  generálnemu     riaditeľovi      Stáleho   sekretariátu   Rady    colnej   únie    
          v spolupráci  s ministerstvami zastúpenými v Rade colnej únie

      predkladať Rade  colnej   únie  podľa   potreby,   najmenej   raz ročne,    správu   
      o aktuálnom  vývoji  vzájomného obchodu medzi SR a ČR;

2.	generálnemu riaditeľovi Stáleho sekretariátu Rady colnej únie v spolupráci s príslušnými orgánmi štátnej správy, Slovenskou obchodnou a priemyselnou komorou, Hospodárskou komorou ČR, Asociáciou zamestnávateľských zväzov a združení SR, Zväzom priemyslu a dopravy ČR, Slovenskou poľnohospodárskou a potravinárskou komorou, Agrárnou komorou ČR a Potravinárskou komorou ČR    

      spracovať materiál,  v ktorom  budú  presne  definované   jednotlivé   problémy   
      ovplyvňujúce výmenu    tovaru  medzi SR a ČR,   vrátane   návrhov  na    ďalší     
      postup    do   31. marca   2002,  a   tento    predložiť    na   rokovanie    ministra     
      hospodárstva   SR     a  ministra    priemyslu    a    obchodu   ČR     a    následne        
      na zasadnutie Rady colnej  únie  v 1. polroku 2002;

3.	generálnemu riaditeľovi Stáleho sekretariátu Rady colnej únie

a) informovať   Radu   colnej únie o definitívnych výsledkoch čerpania rozpočtu  
    Stáleho    sekretariátu   Rady   colnej   únie   za  rok   2001 po ročnej účtovnej   
    závierke
                                                                 
                                                                                                     T:  na prvom zasadnutí                                                                                                                         
                                                                                                           Rady v roku 2002;
            
             b) zabezpečiť   čerpanie  finančných   prostriedkov    v   roku   2002   v    súlade    
                  so  schváleným  rozpočtom
                                                                                                       T: priebežne 

   	Súčasťou   rozhodnutia   Rady    colnej únie   Slovenskej  republiky a Českej republiky
č. 24 je záznam č. 24 zo zasadnutia Rady colnej únie Slovenskej republiky a Českej republiky, ktoré sa uskutočnilo v Bratislave dňa 2. novembra 2001.

                  

                                                                                          ________________________
                                                                                                          predseda
                                                                                                   Rady colnej únie

Z á z n a m   č.  24
zo zasadnutia Rady colnej únie Slovenskej republiky a Českej republiky, ktoré sa uskutočnilo v Bratislave dňa 2. 11. 2001

Zasadnutia sa zúčastnili:

Za Slovenskú republiku:

•	Členovia Rady colnej únie:

Ľubomír  Harach                        -  minister hospodárstva
Ivan  Rosival                              -  štátny tajomník Ministerstva pôdohospodárstva, 
                                                       v zastúpení ministra
Vladimil  Podstránsky               -  štátny  tajomník Ministerstva financií, v zastúpení 
                                                       ministerky
Jaroslav   Chlebo                        -  štátny tajomník Ministerstva zahraničných vecí,
                                                       v zastúpení ministra 

•	Prizvaní:

Za veľvyslanectvo SR v ČR:      Ladislav  Ballek
                                                      Anna  Joštiaková
                                                      Eduard  Polák

Za  MH SR:     Peter  Brňo
                          Štefan  Burda
                          Imrich  Flöp
                          Ľubica Nejezchlebová
                          Stanislav  Kubinec
                          Peter Chalmovský

Za MZV SR:    Ján  Jursa

Za  MP SR:      Mária  Kurzweilová

Za MF SR:        Dagmar  Moravčíková

Za  CR SR:       Jozef  Gönczöl

Za Českú republiku:

•	Členovia Rady colnej únie:

Miroslav  Grégr     -  podpredseda vlády a minister priemyslu a obchodu
Jan Fencl                -  minister poľnohospodárstva
Yvona Legierska    -  námestníčka ministra financií, v zastúpení ministra
Rudolf Jindrák        -  námestník ministra zahraničných vecí, v zastúpení ministra

•	Prizvaní:

Za Veľvyslanectvo ČR v SR:   Rudolf  Slánský
                                                    Miroslav  Toman

Za  MPO ČR:    Jiří  Maceška
                            Jiří Jareš
                            Anna Stárková
                            Svatopluk  Leitgeb
                            Olga Vodičková
                            Miroslav Matěcha
                            Pavel Kabát
                            Eva  Glendová

Za  MZe ČR:     Jan  Pellar
                            Marta  Teplá
                            Pavel Kovář
                            Iva  Pecháčková

Za  MF ČR:       Zdeněk  Richtr
                            Martin  Hanuš

Za  MZV ČR:    Ivan  Chválny

Za  Stály sekretariát Rady  colnej únie:

Jaromír  Císař  -  generálny riaditeľ

Prizvaní:  Jozef  Rajtar 
                  Valéria  Rybárová
                  Bohuslav  Srna
                  Ľubica Janovská
                  Gabriela  Matusová
                  Emil Kašička
                  Ján Vozár
                   
•	Prizvaní k bodu 7 programu:

      za SOPK:  Juraj Borovský 
      za HK ČR: Josef Cílek
      za AZZZ: Jozef Orgonáš

1.   Otvorenie rokovania

          Minister hospodárstva Slovenskej republiky privítal členov Rady colnej únie (ďalej len „Rada“) na jej 19. zasadnutí a poprial Rade úspešné rokovanie.
 
          Podpredseda vlády a minister priemyslu  a obchodu Českej republiky poďakoval v mene českej delegácie za privítanie a vyjadril presvedčenie, že rokovanie tak ako doteraz bude prebiehať v priateľskej atmosfére.

          K predloženému programu neboli uplatnené žiadne pripomienky a návrh programu bol schválený. Program rokovania je uvedený v prílohe tohto záznamu.

2.  Voľba predsedu Rady colnej únie na 19. funkčné obdobie

 V súlade s článkom 30, odsek 3 Zmluvy medzi Slovenskou republikou a Českou republikou o vytvorení colnej únie a článkom 2 Štatútu  Rady colnej únie predložil podpredseda vlády a minister priemyslu a obchodu Českej republiky ako doterajší predseda Rady návrh na zvolenie ministra hospodárstva Slovenskej republiky za predsedu Rady  na devätnáste funkčné obdobie.

 Rada zvolila jednomyseľne Ľubomíra Haracha za  svojho predsedu.

3.  Kontrola plnenia úloh zo zasadnutí Rady colnej únie Slovenskej republiky a Českej   
     republiky

          Materiál predložil generálny riaditeľ Stáleho sekretariátu Rady colnej únie (ďalej len „Stály sekretariát“).

          Úloha, prijatá Radou rozhodnutím č. 21 zo dňa 16. novembra 2000, týkajúca sa spoločného postupu na rokovanie príslušného výboru WTO k problematike vývozných podpôr na cukor sa priebežne plní. Slovenská strana požiadala českú stranu o vypracovanie negociačnej pozície a o jej predloženie na vzájomné prerokovanie na expertnej úrovni a zaujatie príslušného stanoviska.

           Úlohy, prijaté Radou rozhodnutím č. 22 zo dňa 11. mája 2001, sú splnené, alebo sa priebežne plnia. Priebežne sa plnia dlhodobé úlohy týkajúce sa spolupráce pracovných skupín, koordinovaného postupu rezortov poľnohospodárstva SR a ČR na rokovaniach s tretími krajinami o liberalizácii vzájomného obchodu v oblasti poľnohospodárstva, koordinácie činnosti pre prístupový proces SR a ČR do EÚ a spolupráce oboch Úradov pre normalizáciu, metrológiu a skúšobníctvo.

            Rada vzala predloženú kontrolu plnenia úloh na vedomie.

4.    Výsledky      rokovania      Výboru      pre   koordináciu     hospodárskej       politiky
      v poľnohospodárstve

Za oboch predkladateľov materiál uviedol minister poľnohospodárstva Českej republiky.

           Rada bola informovaná o ochranných opatreniach, ktoré prijala ČR na dovoz izoglukózy a ďalších výrobkov nahradzujúcich alebo obmedzujúcich použitie cukru. Česká strana po konzultáciách so slovenskou stranou, podľa zásad prijatých na rokovaní Rady dňa 11. 5. 2001, začala dňom 26. 7. 2001 uplatňovať Nariadenie vlády č. 263  z  9. 7. 2001, a to aj pri dovozoch zo Slovenskej republiky. V zmysle tohto nariadenia boli vyhlásené colné kvóty na izoglukózu, glukózové sirupy, ostatné glukózové sirupy vrátane invertného cukru a ostatných izoglukózových sirupov inde neuvedených, pričom česká strana  uznala námietky slovenskej strany a z opatrenia vylúčila dextrózové sirupy. Česká strana ďalej ponechala colnú kvótu na izoglukózy zo SR. Podľa vyššie uvedeného nariadenia vlády tieto opatrenia sa budú uplatňovať do 31. 12. 2004.

Slovenská strana informovala Radu, že prehodnotila dovozy citlivých komodít prerokovávaných vo Výbore. Na základe tejto analýzy neuvažuje s prijatím opatrení z dôvodu nadmerných dovozov napr. na hydinové mäso a cukrovinky neobsahujúce kakao. Na druhej strane sa však cíti poškodzovaná dovozmi niektorých ďalších komodít, a preto pripravuje materiál na rokovanie vlády SR s návrhom na zavedenie ochranných opatrení na dovoz slnečnicového oleja, repkového oleja a mäsových konzerv z ČR, uplatňujúc pri tom článok 22 Zmluvy medzi SR a ČR o vytvorení colnej únie. K tomuto pristúpila z dôvodu, že sa nepodarilo zvolať rokovanie príslušných výrobných zväzov SR a ČR, ktoré mali prerokovať problematiku nadmerných dovozov týchto citlivých komodít a prípadne uzatvoriť príslušné (autolimitačné) dohody.	 

Podľa stanoviska českej strany nebol dodržaný procedurálny postup pri riešení problematiky dovozov týchto komodít z ČR. Na poslednom rokovaní Výboru slovenská strana informovala českú stranu o nadmerných dovozoch len u olejnín, nie u mäsových konzerv. Česká strana upozornila na potrebu postupovať v súlade s čl. 22 Zmluvy o vytvorení colnej únie medzi SR a ČR a v súlade so Zásadami postupov pri odovzdávaní informácií vyplývajúcich zo Zmluvy o vytvorení colnej únie medzi Slovenskou republikou a Českou republikou. Požiadala, aby pred prijatím prípadných ochranných opatrení bola táto problematika vyjasnená a ihneď zvolané rokovanie Výboru. V zmysle tejto požiadavky Rada odporučila ministrovi pôdohospodárstva SR a ministrovi poľnohospodárstva ČR    prerokovať 
túto problematiku na rokovaní Výboru najneskôr do 15. 11. 2001. Slovenská strana uviedla, že bude postupovať v súlade s platnými dokumentmi.

Slovenská strana ďalej informovala Radu, že od 1. 1. 2002 sa nebude uplatňovať ochranné opatrenie na dovoz piva z ČR a množstevné obmedzenia budú zrušené.

K problematike  otvorenia colných kvót na rok 2002 za oblasť poľnohospodárskych a potravinárskych výrobkov Rada konštatovala, že nie je doriešená otázka colných kvót na dovoz vína do ČR resp. SR. Odporučila preto, aby aj výška týchto colných kvót bola dohodnutá na rokovaní Výboru do 15. 11. 2001, aby tieto mohli byť zahrnuté do colných sadzobníkov SR a ČR na rok 2002.

Rada ďalej prerokovala postup zmluvných strán pri rokovaniach o liberalizácii obchodu s poľnohospodárskymi a potravinárskymi komoditami s tretími krajinami.

	Slovenská strana  informovala, že ukončila expertné rokovanie o liberalizácii obchodu so spracovanými poľnohospodárskymi výrobkami s Európskymi spoločenstvami a dohodnuté koncesie boli schválené vládou SR uznesením číslo 486 zo dňa 30. 5. 2001. Ďalej boli ukončené rokovania o liberalizácii obchodu s rybami a výrobkami z rýb. Tieto koncesie boli schválené vládou SR uznesením číslo 729  zo dňa 15. 8. 2001. 

Česká strana informovala, že rokovania s ES o liberalizácii obchodu so spracovanými poľnohospodárskymi výrobkami nie sú ukončené a naďalej pokračujú. Uviedla tiež, že rokovania o liberalizácii obchodu s rybami a výrobkami z rýb sú uzatvorené a je pripravený materiál na rokovanie vlády ČR.

Rada bola tiež informovaná o výsledkoch expertného rokovania o problematike liberalizácie obchodu s vínom s ES, ktoré sa uskutočnilo dňa 4. 9. 2001 v  Českých Budějoviciach za účasti zástupcov vinárskych zväzov oboch krajín. Česká strana na rokovaní Rady k tejto problematike upozornila na nutnosť dohodnutia zodpovedajúcich kompenzácií zo strany ES. Slovenská strana sa obrátila na českú stranu s požiadavkou o poskytnutie informácie o mandáte českej strany týkajúceho sa rokovania o liberalizácii obchodu s vínom s EÚ v zmysle dohody z expertného rokovania v Českých Budějoviciach s tým, že slovenská strana zašle návrh mandátu v zmysle uvedenej dohody.

Rada ďalej konštatovala, že pri rokovaniach o liberalizácii obchodu s poľnohospodárskymi a potravinárskymi komoditami s Maďarskou republikou, Chorvátskou republikou, Estónskom a Lotyšskom sa postupovalo koordinovane. Potvrdila, že pri ďalších pripravovaných rokovaniach  v tejto oblasti, najmä s Poľskou republikou a Slovinskom, sa aj naďalej bude postupovať koordinovane podľa zásad dohodnutých vo Výbore. 

          Rada vzala na vedomie výsledky rokovania Výboru pre koordináciu hospodárskej politiky v poľnohospodárstve a prijala upravený návrh rozhodnutia.

5.    Návrh colných sadzobníkov SR a ČR na rok 2002

     		Za oboch predkladateľov materiál predstavila námestníčka ministra financií ČR. Konštatovala, že do návrhov colných sadzobníkov sa premietli zmeny HS 2002 a kombinovanej nomenklatúry EÚ. Úpravy colných sadzieb sa vykonali v súlade so záväzkami oboch republík v  UK GATT 94, v  Ministerskej deklarácii o výrobkoch informačných technológií a  podľa sektorovej iniciatívy týkajúcej sa odstránení ciel pre farmaceutické výrobky.

Návrhy colných  sadzobníkov obsahujú colné kvóty dané medzinárodnými záväzkami a vzájomne odsúhlasené colné kvóty na priemyselné výrobky.  Za oblasť poľnohospodárstva colné kvóty neboli doteraz doriešené. K tejto otázke Rada prijala rozhodnutie v predchádzajúcom bode programu.

Predložené návrhy obsahujú rovnaké všeobecné a zmluvné colné sadzby, ako aj jednotné zoznamy položiek na poskytovanie preferencií v rámci GSP. V týchto návrhoch colných sadzobníkov bol odstránený rozdiel v zozname rozvojových štátov, ktorý bol v roku 2001. ČR prehodnotila svoje stanovisko a znovu zaradila niektoré štáty do zoznamu, čo znamená, že pre rok 2002 sú tieto zoznamy v oboch návrhoch rovnaké. 

Česká strana informovala, že na rokovanie vlády ČR predkladá materiál  o nedoriešenej problematike zníženia zmluvných colných sadzieb 12 vybraných podpoložiek civilnej leteckej techniky,  v ktorom navrhuje, aby dočasná úprava, ktorá sa uplatňuje na tieto podpoložky v roku 2001, sa v rovnakom rozsahu uplatňovala aj v roku 2002. Tento materiál by mala česká vláda prerokovať do konca mesiaca novembra. Slovenská strana navrhla, aby toto opatrenie bolo spoločne konzultované v Európskej komisii. V tomto zmysle Rada prijala rozhodnutie. 

 Rada vzala na vedomie návrhy colných sadzobníkov  SR a ČR  s uvedenými  pripomienkami a odporučila ministerke financií Slovenskej republiky a ministrovi financií Českej republiky predložiť vláde SR a vláde ČR návrhy  colných sadzobníkov na rok 2002 na schválenie, vrátane colných kvót vzájomne odsúhlasených vo Výbore.

6.	Správa o súčasnom vývoji vzájomného obchodu medzi SR a ČR (plnenie úloh vyplývajúcich z prílohy k bodu G/1 rozhodnutia Rady colnej únie č. 19 zo dňa           8. novembra 1999)

 Správu uviedol generálny riaditeľ Stáleho sekretariátu.

    Rada prerokovala správu, ktorej súčasťou bolo podrobné vyhodnotenie plnenia  úloh vyplývajúcich z prílohy k bodu G/1 rozhodnutia Rady  č. 19 zo dňa 8. novembra 1999.

         Rada ocenila správu ako informačne a analyticky dobre pripravenú, s veľmi dobrou vypovedacou schopnosťou. Zároveň obe zmluvné strany ocenili skutočnosť, že po zastavení poklesu vzájomného obchodu v prvom polroku 2000 pokračuje jeho oživenie i v roku 2001. 

         Pozitívnym krokom pre zintenzívnenie vzájomnej spolupráce bolo podpísanie  Dohody o spolupráci medzi  Ministerstvom hospodárstva SR a Ministerstvom priemyslu a obchodu ČR a vytvorenie  Medzirezortnej konzultačnej skupiny a  v  jej rámci ďalších špecializovaných pracovných skupín.

          V tejto súvislosti minister priemyslu a obchodu ČR uviedol, že je potrebné pokračovať v projektoch, ktoré už boli začaté a súčasne hľadať ďalšie možnosti uplatnenia kooperovaných výrobkov na tretích trhoch, najmä investičných celkov.  Zvýšenú pozornosť je potrebné venovať otázkam prefinancovania  spoločných dodávok a v súlade s tým zintenzívniť spoluprácu príslušných finančných inštitúcií. Česká strana zdôraznila nevyhnutnosť  hľadať ďalšie  možnosti spolupráce na úrovni výrobných subjektov pri vytváraní spoločných podnikov, a to i vo vzťahu k tretím krajinám, napr. v rámci V4.   

   Minister hospodárstva SR uviedol ako perspektívne formy spolupráce spoločné projekty, najmä v oblasti energetického strojárstva, výroby vojenskej a leteckej techniky a automobilovej výroby. Zároveň ocenil doterajšiu výmenu informácií a skúseností z prístupového procesu do Európskej únie, tvorby, realizácie a harmonizácie jednotlivých sektorových politík  a vytvárania právneho rámca. Ďalej uviedol, že napriek tomu zaznamenáva slovenská strana niektoré negatívne tendencie. Ide najmä o pokles dynamiky vývozu zo SR do ČR a vyšší rast dovozu z ČR v priemysle a ešte výraznejšie v poľnohospodárstve. Tieto faktory viedli k zhoršeniu obchodnej bilancie SR s ČR v porovnaní s rokom 2000.

   V nadväznosti na otázky harmonizácie colných politík SR a ČR v príprave na členstvo v EÚ, námestníčka ministra financií ČR informovala o uzatvorení štrnástich dohôd medzi SR a ČR týkajúcich sa zriadenia pohraničných vybavovacích stanovíšť na cestných a železničných hraničných priechodoch. Dohody podpísali dňa 2. októbra 2001 generálny riaditeľ CR SR  a generálny riaditeľ GŘC ČR.  

   Rada vzala na vedomie správu o súčasnom vývoji vzájomného obchodu medzi Slovenskou republikou a Českou republikou a odporučila ministrom – členom Rady i naďalej pokračovať v realizovaní aktivít, ktoré prispejú k zlepšeniu vzájomného obchodu. Zároveň uložila generálnemu riaditeľovi Stáleho sekretariátu  predkladať podľa potreby, najmenej raz ročne, Rade správu  o aktuálnom vývoji vzájomného obchodu medzi oboma republikami.    

7.  Podmienky   ovplyvňujúce   výmenu  tovaru  medzi   SR  a  ČR  a  predpoklady  pre  
     efektívnejšie  využitie výhod, ktoré poskytuje colná únia SR a ČR

            Materiál uviedol generálny riaditeľ Stáleho sekretariátu.
             
	Pri prerokovávaní uvedeného materiálu Rada ocenila možnosť oboznámiť sa s problémami, ktoré ťažia podnikateľskú verejnosť v SR a ČR. Konštatovala, že materiál stručným spôsobom vystihuje aktuálny stav a možno ho považovať za základ pre ďalšie riešenie uvedenej problematiky v spolupráci s príslušnými orgánmi a inštitúciami.

Rada ocenila úsilie a iniciatívny prístup Stáleho sekretariátu Rady colnej únie a osobitne jeho generálneho riaditeľa, pri nadväzovaní kontaktov a rokovaní s vedúcimi pracovníkmi organizácií, ktoré zastupujú záujmy výrobných subjektov SR a ČR.
	
	  Rada vzala na vedomie informáciu o súčasných podmienkach ovplyvňujúcich výmenu tovaru medzi SR a ČR a predpokladoch efektívnejšieho využitia výhod, ktoré poskytuje colná únia SR a ČR.
 
	Rada uložila generálnemu riaditeľovi Stáleho sekretariátu  spracovať ďalší materiál s presne definovanými problémami, vrátane konkrétnych návrhov na ich riešenie a predložiť ho na najbližšie zasadnutie Rady. Materiál uložila spracovať v termíne do 31. marca 2002, aby mohol byť s predstihom prerokovaný na úrovni ministra hospodárstva SR a ministra priemyslu a obchodu ČR. Zároveň MF SR a MF ČR vyjadrili ochotu podieľať sa na príprave nového materiálu za účelom presnejšieho formulovania otázok a problémov, s ktorými sa podnikateľská verejnosť stretáva.
	
 Spolupracujúce organizácie boli doplnené o Slovenskú poľnohospodársku a potravinársku komoru,  Agrárnu komoru ČR a Potravinársku komoru ČR. 

8. Návrh rozpočtu Stáleho sekretariátu Rady colnej únie na rok 2002

  Návrh rozpočtu predniesol a odôvodnil generálny riaditeľ Stáleho sekretariátu.

	Pri jeho prerokovávaní slovenská strana potvrdila, že sa bude podieľať na rozpočte Stáleho sekretariátu  na rok 2002 rovnakou sumou ako Česká republika,  čo predstavuje sumu 8 400 tis. Sk.
 	
Rada schválila rozpočet Stáleho sekretariátu na rok 2002 v celkovom objeme 16 800 tis. Sk, ktorý ráta s celkovým zvýšením rozpočtu o 1 750 tis. Sk oproti roku 2001 a prijala k nemu navrhované rozhodnutie.

                         
9.  Rôzne

a)	Dojednávanie dohôd o voľnom obchode v roku 2002  

Materiál uviedol minister hospodárstva SR.
    
            Zámery  prijaté pre tento rok sa realizovali a strany postupovali spoločne v rámci CEFTA. Vo vzťahu k Chorvátskej republike sa ukončili rokovania o dohodách o voľnom obchode a v najbližších dňoch budú tieto dohody podpísané. Slovenská a česká strana sa navzájom informujú o svojich rokovaniach s Európskou úniou a Európskym združením voľného obchodu. 

	V rámci existujúcich dohôd o voľnom obchode prebiehali a ďalej budú pokračovať rokovania o ďalšej liberalizácii obchodu s poľnohospodársko-potravinárskymi komoditami, kde je potrebné zabezpečiť spoločný postup Slovenskej republiky a Českej republiky s cieľom vyhnúť sa rozdielom  v dohodnutých koncesiách a zabezpečiť tak spoločný postup Zmluvných strán voči tretím krajinám v oblasti obchodnej a colnej politiky.

	Na rok 2002 sa zameranie Slovenskej republiky a Českej republiky v oblasti dojednávania dohôd o voľnom obchode výraznejšie nemení, pričom dôraz sa bude klásť predovšetkým na spoluprácu v oblasti prístupového procesu do Európskej únie, na pokračovanie v spolupráci s krajinami Stredoeurópskej dohody o voľnom obchode a krajinami Európskeho združenia voľného obchodu.

Rada vzala na vedomie Dojednávanie dohôd o voľnom obchode v roku 2002.

b)	Ústna    informácia  o Dohode  medzi vládou  SR a vládou  ČR,  ktorou sa menia niektoré  ustanovenia Protokolu týkajúceho sa definície pojmu „pôvodné výrobky“ a metód administratívnej spolupráce – zmena preferenčných pravidiel pôvodu tovaru

Česká strana informovala, že konečnú verziu návrhu zmien protokolu o pôvode tovaru získala od Európskej komisie až 19. 10. 2001. Z tohto dôvodu nebolo možné vykonať všetky potrebné legislatívne opatrenia tak, aby mohla byť podpísaná na tomto zasadnutí Rady.

Ministerstvo financií SR a Ministerstvo financií ČR  potvrdili, že vykonajú všetky potrebné kroky, aby táto dohoda mohla byť podpísaná do 15. 12. 2001 a uplatňovaná             od 1. 1. 2002.

Rada vzala na vedomie ústnu informáciu o stave prípravy Dohody medzi vládou SR a vládou ČR, ktorou sa  menia niektoré ustanovenia Protokolu týkajúceho sa definície pojmu „pôvodné výrobky“ a metód administratívnej spolupráce. 

      c)   Ústna informácia o začatí zisťovania dovozu plechov zo SR do ČR      

             Podpredseda vlády a minister priemyslu a obchodu informoval, že MPO ČR na základe podnetu Hutníctva železa a.s. začalo dňa 12. 9. 2001 konanie za účelom prijatia opatrení na ochranu domáceho výrobného odvetia pred zvýšenými dovozmi niektorých hutníckych výrobkov – plechov. K prešetrovaniu sa pristúpilo na základe zákona č. 62/2000 Zb. o niektorých opatreniach pri vývoze alebo dovoze výrobkov a o licenčnom konaní. O začatí konania bolo informované Ministerstvo hospodárstva SR vzhľadom na to, že značný podiel na dovozoch predstavujú dovozy pôvodom zo SR.

	Slovenská strana upozornila na pripomienky, ktoré boli vznesené pri konzultáciách medzi MH SR a MPO ČR  zo dňa 31. 10. 2001 a vyjadrila nádej, že MPO ČR vezme tieto pripomienky do úvahy a k zavedeniu ochranného opatrenia voči SR nedôjde.

	V tomto zmysle sa vyjadril aj podpredseda vlády a minister priemyslu a obchodu ČR a informoval o zámere ukončiť konanie do najbližšieho stretnutia premiérov oboch krajín.
	
	Rada  vzala   na  vedomie ústnu informáciu o začatí zisťovania dovozu plechov zo SR do ČR.	 

                                                                                          __________________________
                                                                                                            predseda
                                                                                                       Rady colnej únie

STÁLY SEKRETARIÁT RADY COLNEJ ÚNIE

 N á v r h

P r o g r a m
19. riadneho zasadnutia Rady colnej únie Českej republiky a 
Slovenskej republiky
(Bratislava, 2. november 2001)

1. Otvorenie  rokovania - predseda Rady colnej únie  a  podpredseda vlády   a    minister  
     priemyslu a obchodu ČR

2. Voľba predsedu Rady colnej únie na 19. funkčné obdobie - predseda Rady colnej únie  
     a  podpredseda vlády  a minister priemyslu a obchodu ČR

3. Kontrola  plnenia úloh  zo zasadnutí Rady  colnej  únie  - generálny      riaditeľ  Stáleho  
    sekretariátu Rady colnej únie

4. Výsledky      rokovania     Výboru    pre     koordináciu     hospodárskej        politiky    v  
     poľnohospodárstve      -  minister poľnohospodárstva ČR a minister pôdohospodárstva  
    SR

5. Návrh colných sadzobníkov ČR a SR na rok 2002 – minister  financií  ČR  a ministerka    
    financií SR

6. Správa     o  súčasnom   vývoji  vzájomného   obchodu  medzi  ČR  a  SR (plnenie úloh   
    vyplývajúcich   z prílohy   k  bodu   G/1   rozhodnutia   Rady  colnej únie  č. 19  zo dňa  
    8. novembra 1999 ) –    generálny    riaditeľ    Stáleho  sekretariátu   Rady   colnej únie   
    v  spolupráci     s    ministrami   zastúpenými v RCÚ

7. Podmienky    ovplyvňujúce    výmenu    tovaru    medzi   ČR   a SR a predpoklady   na      
    efektívnejšie  využitie výhod, ktoré poskytuje colná únia ČR a SR – generálny riaditeľ  
    SS RCÚ   v spolupráci   s generálnym   riaditeľom Zväzu   priemyslu   a   dopravy  ČR,    
    prezidentom    Hospodárskej    komory    ČR  a    predsedom    Slovenskej      obchodnej   
    a priemyselnej komory

8. Návrh  rozpočtu   Stáleho sekretariátu Rady colnej  únie na rok 2002 -   generálny  riaditeľ  Stáleho   sekretariátu Rady colnej únie

9. Rôzne:
    
a)	Návrh na dojednávanie dohôd o voľnom obchode na rok 2002 – predseda Rady  colnej únie a podpredseda vlády a minister priemyslu a obchodu ČR a minister hospodárstva SR
b)	Ústna informácia o Dohode medzi vládou ČR a SR, ktorou sa menia niektoré ustanovenia Protokolu týkajúceho sa definície pojmu „pôvodné výrobky“ a metód administratívnej spolupráce – zmena preferenčných pravidiel pôvodu tovaru – minister financií ČR a ministerka  financií SR

c)	Ústna informácia o začatí zisťovania  dovozu plechov zo SR do ČR – predseda Rady colnej únie a podpredseda vlády a minister priemyslu a obchodu ČR

Č a s o v ý    r o z v r h :

10.00   -  12.30  -  rokovanie
12.30   -  13.30  -  obed
13.30   -             -  tlačová konferencia